钦定古今图书集成/方舆汇编/职方典/第1124卷 > 《望江楼记》黎淳
## 钦定古今图书集成/方舆汇编/职方典/第1124卷 > 《望江楼记》黎淳

“武昌旧有望江楼，在郡城乾位。国朝洪武初，郡守汪
大本即烟波楼故址创之，易以今名，备登眺也。近百
年来，物久斯坏，不可履。然以都会所建，因山为城，斯
楼乃其最雄胜处。长江如虹，蟠绕其下，有吞云梦之
势，英雄临此，怀抱莫舒焉。”都察院右佥都御史繁昌
吴公巡抚藩之明年，是为成化七年。坤乾开泰，庶政
“大通。”顾瞻北楼，遂图兴复。乃樽节公费之馀，得白金
五百，市众材，僦工匠，具稍食，檄连帅王英，帅翟政史
政、卫侯张瑄、王福、高俊撤而新之，重建楼五间，辛卯
十月，凡三百日而毕事。其栋累为六寻，其檐倍为三
等，其柱列为四楹，升高有梯，倚立有楹，延坐有庭，而
窗户轩豁，丹碧煇煌，照耀郊原胜概。全楚。暇日，镇守
太监王公偕都宪公携小酌，率连帅暨方伯杜铭、宪
使李敏往登焉。则岷山导江，东别为沱，嶓冢道漾，东
流为汉，奔驰数千里，来会合于轩墀之下。而四周青
山，大者列宾友，小者罗儿孙，各献所有，来助胜游。而
又有白云宿檐，皓月当槛，清风徐动，调畅琴歌，微澜
净明，荡漾樽俎。都城万人，仰而望之，咸以群公即为
神仙在天，作此嘉会。公亦发浩兴于九霄，寄遐思于
千古，心与万象，趣同一时，信哉望江之多乐也。维时
左庶子黎淳，适因赐告，得侍觞酌，因言曰：“武昌之游
旧矣，而江山胜事，胡扰扰于昔时？乃始伪汉垂二十
年。我太祖高帝，既克九江，歼汉魁渠，而遗孽自立，仍
据武”昌，师进围之，凭险不服。明年甲辰，銮舆再驾，武
昌始下。方破敌时，我师举帆直指东南，贼谓将攻望
山门也，尽锐捍御，而天戈飞渡，已压烟波楼下。俄顷，
汉阳门破，生擒遗孽，然后湖南北，江东西悉入版图，
混一之基成矣。淳尝陟降斯楼，披图观地，欲寻当时
遗孽就擒之所，故老皆无在者，盖天下之平久矣。昔
之败壁颓垣，荒桩断梗，今皆变而为重门邃馆，修竹
茂林，而吴商蜀贾，风帆浪舶，出入江涛浩渺之间，辐
辏闾阎，民生不见干戈，安于畎亩，衣食以养生送死，
夫孰知上之功德，拯救绥怀，百年涵育，若是之深且
大也耶？然则斯楼也，实惟用武之要区，非我明受命
圣人出而四海一不能救诸水火，而登衽席之安，非
都宪经营再造，贲于今时，不足以昭上恩，而开千万
世之伟观，盖交相济者也。后之诸侯登眺此楼，岂能
无感其朝宗忠孝之心，曷有既乎？都宪公是其言，且
曰：“昔孔子在川上，观水流，而叹道体之无穷。人臣忠
君，即与道为体而不息者。吾跻望江，当法孔子之观
水，庶几有得。所谓乃所愿，则学孔子。”若元规《南楼》，情
则畅矣；仲宣《荆楼》，兴则高矣；皆流连光景，无关名教，
乌足以语是哉！于是乐甚，各相与赋诗，镂诸楼中。而
四方能诗者，又继此有作，佥谓不可无记。淳惟宣上
恩德及名臣善政，与众同乐，亦且报本之义不可忘
也。遂受简而书此，庸告于后人。成化九年岁次癸巳
春三月立。